b'\n_START_ARTICLE_\nL\'Illa Diagonal\n_START_SECTION_\nHist\xc3\xb2ria\n_START_PARAGRAPH_\nSituada a la part alta de l\'Avinguda Diagonal, L\'Illa Diagonal va formar part d\'un pla d\'urbanitzaci\xc3\xb3 de la ciutat de Barcelona on es pretenia crear un nou districte central. Sota un concepte de ciutat innovadora el complex de L\'Illa Diagonal destaca com un edifici referent del downtown barcelon\xc3\xad._NEWLINE_A principis dels anys seixanta, la part alta de l\'Avinguda Diagonal es va comen\xc3\xa7ar a perfilar com un centre de negocis, esportiu i universitari. Entitats financeres, cadenes hoteleres i grans companyies van comen\xc3\xa7ar a posicionar-se en aquesta zona de Barcelona. L\'empresari catal\xc3\xa0 Rom\xc3\xa1n Sanahuja Bosch (Grup Sanahuja), va aconseguir el terreny i, despr\xc3\xa9s de rebre diverses ofertes, va col\xc2\xb7laborar amb l\'asseguradora su\xc3\xafssa Winterthur per arrencar el projecte. Al 1986 es va convocar a un grup d\'arquitectes de prestigi internacional que va comptar amb la pres\xc3\xa8ncia de dos espanyols: Manuel de Sol\xc3\xa0-Morales i Rafael Moneo. els quals finalment es van encarregar del projecte._NEWLINE_El 2 de desembre de 1993, encara amb ressaca dels Jocs Ol\xc3\xadmpics de Barcelona 92, es va inaugurar oficialment el complex. Entre la mitja dotzena de centres comercials que es van obrir a Barcelona en la d\xc3\xa8cada dels noranta, el complex de L\'Illa Diagonal va ser el primer, convertint-se en un referent en la concepci\xc3\xb3 d\'aquest tipus d\'espais._NEWLINE_A finals de novembre de 2006, el centre comercial L\'Illa Diagonal va ampliar la seva superf\xc3\xadcie en 4.000 m\xc2\xb2, obrint 17 noves botigues i afegint un hotel de 308 habitacions. A m\xc3\xa9s, gr\xc3\xa0cies a aquesta \xc3\xbaltima ampliaci\xc3\xb3, es va donar acc\xc3\xa9s a una entrada per als vianants al recinte des del carrer Deu i Mata._NEWLINE_El nom d\'illa prov\xc3\xa9 del conjunt d\'edificis regulars que conformen l\'entramat modernista conegut com a Pla Cerd\xc3\xa0. Encara que els 56.000 m\xc2\xb2 de la superf\xc3\xadcie original de L\'Illa Diagonal eren molts m\xc3\xa9s que els de una illa d\'edificis de l\'Eixample, aquest va ser el concepte amb qu\xc3\xa8 es va partir per idear-ne la construcci\xc3\xb3.\n_START_SECTION_\nArquitectura\n_START_PARAGRAPH_\nL\'equip format per Manuel de Sol\xc3\xa0-Morales i Rafael Moneo va presentar una soluci\xc3\xb3 que ells mateixos van descriure com "El gratacel tombat" i aquesta opci\xc3\xb3 r\xc3\xa0pidament va ser ben acollida pels barcelonins._NEWLINE_En termes arquitect\xc3\xb2nics i urban\xc3\xadstics es va projectar un edifici de planta longitudinal paral\xc2\xb7lel a l\'Avinguda Diagonal, darrere del qual es trob\xc3\xa9s un parc que acoll\xc3\xads un hotel, un centre de convencions i unes escoles._NEWLINE_La multiplicitat d\'usos \xe2\x80\x93oficines, hotel, centre comercial, aparcament, escoles, poliesportiu, sala de festes \xe2\x80\x93 van estar molt presents en la conceptualitzaci\xc3\xb3 del projecte des dels seus inicis. El pas constru\xc3\xaft sota l\'Avinguda Diagonal, que connecta els districtes de Les Corts i Sarri\xc3\xa0-Sant Gervasi, ha contribu\xc3\xaft que aquest complex es convert\xc3\xads en un punt de trobada de f\xc3\xa0cil acc\xc3\xa9s.'